വിലക്കയറ്റം രൂക്ഷമാകുന്നു: അടിസ്ഥാനം തകര്ന്ന് നിര്മ്മാണമേഖല സര്ക്കാര് പ്രവൃത്തികള് ഏറ്റെടുക്കാന് കരാറുകാര്ക്ക് മടി കൊല്ലം: നിര്മ്മാണ മേഖലയുടെ നടുവൊടിച്ച് വിലവര്ദ്ധനവ് രൂക്ഷമാകുന്നു. സിമന്റ്, കമ്ബി തുടങ്ങി ആണിക്കും കെട്ടുകമ്ബിക്കുംവരെ വില കുത്തനെ ഉയരുന്നതിനാല് നിര്മ്മാണ പ്രവൃത്തികള് നിറുത്തിവയ്ക്കേണ്ട അവസ്ഥയിലാണ് ജനങ്ങള്. ലൈഫ് പദ്ധതിയില് ഉള്പ്പെട്ട സാധാരണക്കാരും എന്തുചെയ്യണമെന്നറിയാതെ കുഴയുകയാണ്. ഇതിനൊപ്പം സര്ക്കാര് മേഖലയിലെ നിര്മ്മാണപ്രവൃത്തികളുടെ കരാറെടുക്കാനും പലരും മടിക്കുന്നുണ്ട്. നേരത്തേ എന്ജിനിയര്മാര് തയ്യാറാക്കിയ എസ്റ്റിമേറ്റനുസരിച്ച് പണി പൂര്ത്തീകരിക്കാന് കഴിയാത്ത അവസ്ഥയാണുള്ളതെന്ന് കരാറുകാര് പറയുന്നു. എസ്റ്റിമേറ്റില് നിന്ന് പത്തുശതമാനം അധികരിച്ച തുകയില് കരാറെടുക്കാന് തടസമില്ലെങ്കിലും കടുത്ത വിലവര്ദ്ധനവ് നിര്മ്മാണ പ്രവര്ത്തനങ്ങളെ സാരമായി ബാധിക്കുമെന്നതിനാല് കരാറുകളില് കൈവയ്ക്കാന് കരാറുകാര് തയ്യാറാകുന്നില്ലെന്നാണ് സൂചന. കൊവിഡിന് തൊട്ടുമുന്പ് കിലോയ്ക്ക് 40 മുതല് 50 രൂപവരെയായിരുന്നു കമ്ബിയുടെ വില. ഇപ്പോഴത് 70 മുതല് 90 വരെ ഉയര്ന്നിരിക്കുകയാണ്. ഹാര്ഡ്വെയര്, ആണി എന്നിവയ്ക്ക് 50 ശതമാനത്തിലധികം വില കൂടിയിട്ടുണ്ട്. വിപണിയില് കാര്യമായ ഇടപെടലുകള് സര്ക്കാര് നടത്താതിരിക്കുന്നത് മേഖലയുടെ പൂര്ണമായ തകര്ച്ചയ്ക്ക് കാരണമാകുമെന്ന് നിര്മ്മാണ മേഖലയിലുള്ളവര് പറയുന്നു. തമിഴ്നാട്ടില് 300, കേരളത്തില് 500 തമിഴ്നാട്ടില് സിമന്റിന് 300 രൂപയാണ് വില. സര്ക്കാര് തന്നെ നേരിട്ട് അമ്മ എന്ന പേരില് ഇറക്കുന്ന സിമന്റ് സാധാരണക്കാര്ക്ക് ഏറെ ഗുണകരമാണ്. മറ്റുസിമന്റുകളും അതേ വിലയ്ക്കുതന്നെയാണ് തമിഴ്നാട്ടില് വില്ക്കുന്നത്. കേരളത്തിലും ഇത്തരത്തില് സംസ്ഥാന സര്ക്കാരിന്റെ മലബാര് സിമന്റ് വിപണിയിലുണ്ട്. എന്നാല് വില പിടിച്ചുനിറുത്താന് ഇടപെടുന്നതിന് പകരം മറ്റ് കമ്ബനികള്ക്കൊപ്പം വില ഉയര്ത്തുന്ന രീതിയാണ് മലബാര് സിമന്റ് പിന്തുടരുന്നത്. 400 രൂപയാണ് മലബാര് സിമന്റിന്റെ റീടെയില് വില. മറ്റുള്ള സിമന്റുകള്ക്ക് 410 മുതല് 500 രൂപ വരെ വിപണിയില് വിലയുണ്ട്. അന്യസംസ്ഥാന തൊഴിലാളികള് കൊവിഡിനെ തുടര്ന്ന് നാട്ടിലേക്ക് മടങ്ങിയ അന്യസംസ്ഥാന തൊഴിലാളികളില് പലരും മടങ്ങിയെത്താത്ത സാഹചര്യമാണ് നിലവിലുള്ളത്. ഹോളോ ബ്രിക്സ്, ഇന്റര്ലോക്ക്, പാവിംഗ് ടൈലുകള്, ക്രഷറുകള് തുടങ്ങിയ മേഖലകളില് അന്യസംസ്ഥാന തൊഴിലാളികളുടെ അഭാവം വലിയ പ്രതിസന്ധിയുണ്ടാക്കുന്നുണ്ട്. സര്ക്കാര് നിര്മ്മാണ പ്രവൃത്തികളില് പലതും ഇന്റര്ലോക്ക് തറയോടുകള് സ്ഥാപിക്കുന്ന ജോലികളായതിനാല് ഇവയുടെ ലഭ്യതക്കുറവും പ്രതിസന്ധി സൃഷ്ടിക്കുന്നുണ്ട്. ലൈഫില് ലൈഫില്ലാതെ ലൈഫ് പദ്ധതിയില് ഉള്പ്പെട്ട് ഭവന നിര്മ്മാണം തുടങ്ങിയ പലരും നിര്മ്മാണ പ്രവൃത്തികള് പൂര്ത്തീകരിക്കാനാവാതെ നെട്ടോട്ടമോടുകയാണ്. സാധനങ്ങളുടെ വിലവര്ദ്ധനവുമൂലം സര്ക്കാരില് നിന്ന് ലഭിക്കുന്ന 4 ലക്ഷം രൂപകൊണ്ട് പകുതി പ്രവൃത്തികള് പോലും പൂര്ത്തീകരിക്കാനാവാത്ത സ്ഥിതിയാണ്.